د نیویارک ټایمز خبریال ته له افغانستان څخه د وتلو امر شوی 
د افغانستان لويی څارنوالۍ د نیویارک ټایمز خبریال ماتیو روزنبرګ ته ویلي چې په ٢۴ ساعتونو کې دې له افغانستان څخه ووځي.
لويی څارنوالۍ د سه شنبې په ورځ د اګست ۱۹ ماتیو روزنبرګ وربللی و چې د خپل یو راپور په اړه چې په افغانستان کې د ممکنه کودتا د کېدو او موقت حکومت د جوړېدو خبره شوې وه، وضاحت ورکړي. رسنیو ته د لويی څارنوالۍ په یوې استول شوې اعلامیه کې راغلي چې « ماتیو روزنبرګ د خپل راپور د منځپانګې محتوا په اړه لازم ځوابونه ورنکړل او لازمه همکاري یې ونه کړه. د افغانستان د اسلامي جمهوریت لويی څارنوالۍ پرېکړه وکړه چې نوموړی دې په څلوروېشتو ساعتونو کې له افغانستان څخه ووځي او له دې وروسته به ممنوع الدخول وي - افغانستان ته به راتلی نشي- . » لويی څارنوالۍ له افغانستان څخه ددغه خبریال د وتلو تر امر وړاندې، له دغه هېواد نه د هغه پر وتلو هم بندیز لګولی و. لويه څارنوالي وايي د نیویارک ټایمز خبریال ( په افغانستان کې انتخاباتي جنجال او د موقت حکومت د جوړېدو غوښتنه) تر عنوان لاندې خپل یو راپور کې د لوړ پوړیو امنیتي چارواکو د نقل قول په پلمه خپل شخصي نظریات ځای کړي چې د اعلاميي له مخې دا د افغانستان ملي امنیت او ثبات ته یو ګواښ او لانجه پارونکی راپور و. د افغانستان لويی څارنوالۍ نیویارک ټایمز ورځپاڼه تورنه کړې چې مخکې یې هم دا ډول ناسم او پاروونکي راپورونه خپاره کړي دي . په افغانستان او له افغانستان څخه د باندې د خبریالانو بېلا بېلو ټولنو پر ماتیو روزنبرګ لګیدلی بندیز غندلی او د سملاسي لېرې کېدو غوښتنه یې کړې ده. د افغانستان د ژورنالستانو ملي اتحادیه وايي سره له دې چې د نیویارک ټایمز دغه راپور د خبریالۍ د اصولو او اساساتو سره په ټکر کې دی، خو باید د راپور له لیکوال سره له قانوني لارو چارو چلند شوی وای او د کومې محکمې له پرېکړې پرته باید پر خبریال کوم بندیز و نه لګول شي. په نیویارک کې د خبریالانو د خوندیتوب ادارې هم په سملاسي د ښاغلي روزنبرګ د بندیز د لېرې کولو غوښتنه کړې او په دې اړه یې اندېښنه څرګنده کړې ده. د دغې ټولنې د عامه پوهاي د برخې مشرې کورتني رچ امریکا غږ ته وویل چې افغانستان د خبریالانو لپاره له ستونزو او کړاونو ډک هېواد دی، دې پر افغان حکومت غږ وکړ چې د بیان د آزادۍ ساتندوی پاتې شي او په دغه برخه کې دې خپلې ژمنې پوره کړي. نا امني، په وخت سره معلوماتو ته نه لاسرسی، د چارواکو او جګړې د نورو ښکیلو غاړو له لورې ګواښونه په افغانستان کې د خبریالانو په وړاندې لويي ننګونې بلل کیږي. افغانستان د هغو هېوادونو په جمله کې دی چې د خبریالانو لپاره نا امنه بلل کیږي، د خبریالانو د دفاع بېلابېلې ټولنې وايي په تېرو څو لسیزو کې په افغانستان کې د تاوتریخوالي له کبله شاوخوا څلوېښت کورني او بهرني خبریالان وژل شوي او لسګونه نور ژوبل شوي دي. د خبریالانو په وژلو، ژوبلولو او ګواښلو افغان حکومتي چارواکي، نړیوال سوله ساتي ځواکونه، وسله وال طالبان او نورې زوراکې ډلې تورنې بلل کیږي. د خبریالانو ټولنې پر حکومت نیوکه کوي چې تر دې دمه یې د یو وژل شوي خبریال قاتل هم نه پېدا او نه یې محکمې ته راکش کړی. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.